**NOTA DE FUNDAMENTARE**

**la proiectul hotărârii Guvernului** **cu privire la**

**înființarea unor opere comemorative de război**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul de hotărâre a Guvernului cu privire la înființarea unor opere comemorative de război a fost elaborat de către Ministerul Apărării. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Ministerul Apărării a elaborat proiectul de hotărâre în temeiul art.9 alin.(1) din Legea nr.161/2017 privind regimul mormintelor și operelor comemorative de război, precum și în baza Deciziei Consiliului sătesc Pociumbăuți raionul Rîșcani nr.03/06 din 17.06.2024 „Cu privire la edificarea Monumentului Eroilor-Pociumbăuți”, Deciziei Consiliului orășenesc Rîșcani nr.03/16 din 19.06.2024 „Cu privire la permiterea AO „Asociația Monumentum din Republica Moldova” instalarea monumentului eroilor născuți în or. Rîșcani și căzuți în Primul Război Mondial”, și corespunzător a Deciziei Consiliului municipal Chișinău nr. 13/13 din 08.10.2024 „Cu privire la edificarea Monumentului în memoria eroilor cehoslovaci decedați la Chișinău în anul 1917”.  Deciziile autorităților publice locale au fost consultate în Registrul de Stat al Actelor Locale, toate având statutul de „act în vigoare”, fapt ce prezumă că au trecut controlul de legalitate al actelor administrative. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Operele comemorative de război se propun a fi înființate în vederea eternizării memoriei celor:  - 22 de locuitori din satul Pociumbăuți, raionul Rîșcani, care au căzut în luptele din Primul Război Mondial. Concomitent, Primăria satului Pociumbăuți și Asociația Obștească „Monumentum” au semnat un Acord de parteneriat în acest sens. Opera comemorativă de război se prevede a fi amplasată pe terenul cu număr cadastral 7139119;  - 19 de locuitori din or. Rîșcani, care au căzut în luptele din Primul Război Mondial. În acest scop Primăria or. Rîșcani și Asociația Obștească „Monumentum” au semnat un Acord de parteneriat. Opera comemorativă de război va fi amplasată în or. Rîșcani;  - 31 de voluntarii cehoslovaci care au decedat în Chișinău în anul 1917. Aceștia făceau parte din unități militare formate din voluntari cehi și slovaci care au luptat alături de Antantă în timpul Primului Război Mondial. Un monument memorial a fost construit inițial de guvernul cehoslovac în 1926 în memoria acestor voluntari în Cimitirul Eroilor din Chișinău din bd. Decebal 17. Ulterior, monumentul a fost distrus în perioada sovietică, odată cu întregul Cimitir al eroilor. Opera comemorativă de război urmează a fi amplasată pe terenul cu nr. cadastral 0100106.504 din Complexul Memorial „Cimitirul Eroilor” din bd. Decebal, 17.  Prin proiectul de hotărâre menționat se urmărește asigurarea cadrului legal pentru înființarea operelor comemorative de război sus-enunțate. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Prin proiectul de hotărâre se propune înființarea unor opere comemorative de război în satul Pociumbăuți, raionul Rîșcani, în or. Râșcani și mun. Chișinău în memoria celor decedați/căzuți pe câmpul de luptă în Primul Război Mondial, având la bază deciziile autorităților publice locale corespunzătoare.  Urmare a aprobării proiectului de hotărâre, în conformitate cu art. 9 alin. (1) și art.18 lit. c) din Legea privind regimul mormintelor și operelor comemorative de război, proiectele de înființare și amenajare a terenurilor aferente vor fi avizate cu Ministerul Culturii. |
| 3.2. Opțiunile alternative analizate și motivele pentru care acestea nu au fost luate în considerare |
| Nu este aplicabil. |
| **4. Analiza impactului de reglementare** |
| 4.1. Impactul asupra sectorului public |
| Principalul aspect care influențează impactul asupra sectorului public se regăsește la pct. 3 al hotărârii și vizează impactul financiar al implementării prevederilor hotărârii. Această prevedere elimină, în principiu, o povară financiară directă asupra bugetului de stat și, implicit, asupra contribuabililor.  În ansamblu, impactul asupra sectorului public este favorabil, deoarece hotărârea permite realizarea unor obiective de importanță istorică și socială (păstrarea memoriei eroilor) fără a genera cheltuieli directe din bugetul de stat pentru înființarea operelor comemorative de război. Implicarea autorităților publice se concentrează pe roluri de reglementare, avizare, coordonare, care reprezintă o sarcină legitimă și necesară pentru stat în gestionarea patrimoniului național.  Concomitent, prin sprijinirea unor astfel de inițiative cu impact social pozitiv, Guvernul și autoritățile publice își pot îmbunătăți imaginea și pot demonstra responsabilitate față de istorie și memoria națională. |
| 4.2. Impactul financiar și argumentarea costurilor estimative |
| Analizând proiectul de hotărâre, implementarea proiectului nu presupune alocarea mijloacelor financiare din bugetul de stat. Cheltuielile pentru lucrările de proiectare, executare, înființarea operelor comemorative de război și de amenajare a terenurilor aferente vor fi acoperite din donații, sponsorizări şi alte surse neinterzise de cadrul normativ.  Concomitent, în baza acordurilor de parteneriat semnate de autoritățile publice locale cu Asociația Obștească „Monumentum”, o parte din mijloacele financiare necesare vor fi identificate de către asociația obștească nominalizată, care a acordat suport financiar la înființarea mai multor opere comemorative de război în localitățile din Republica Moldova. |
| 4.3. Impactul asupra sectorului privat |
| Implementarea dispozițiilor proiectului va avea impact, după caz, asupra A.O. „Monumentum” prin faptul că, acestea urmează să identifice surse de finanțare și să acorde suport autorităților publice locale în procesul de înființare a operelor comemorative de război și amenajarea terenurilor aferente. |
| 4.4. Impactul social |
| Impactul social al proiectului de hotărâre este în mare parte pozitiv și se manifestă prin păstrarea memoriei istorice și a identității naționale, a memoriei celor care și-au sacrificat viața în Primul Război Mondial. Aceasta este esențială pentru conștientizarea istoriei, contribuind la consolidarea identității naționale și a respectului față de generațiile anterioare.  Operele comemorative de război devin locuri simbolice care pot fi folosite în scopuri educative, în special pentru tineri. Ele pot servi ca puncte de reper pentru lecții de istorie, ceremonii comemorative și evenimente care să transmită generațiilor viitoare importanța păcii și a sacrificiului.  Aceste opere comemorative pot uni comunitățile în jurul unor valori comune, cum ar fi patriotismul, curajul și recunoștința. Inaugurarea și întreținerea lor pot implica participarea civică și pot întări sentimentul de apartenență.  Concomitent, înființarea operei comemorative pentru eroii cehoslovaci demonstrează respectul Republicii Moldova față de istoria comună și față de partenerii internaționali. Acest gest poate consolida relațiile diplomatice și culturale, în special cu Republica Cehă și Slovacia.  În concluzie, acest proiect de hotărâre are un impact social predominant pozitiv, contribuind la cultivarea memoriei istorice, la educarea generațiilor viitoare și la consolidarea legăturilor comunitare și internaționale. |
| 4.4.1. Impactul asupra datelor cu caracter personal |
| Fără impact asupra datelor cu caracter personal. |
| 4.4.2. Impactul asupra echității și egalității de gen |
| Fără impact asupra echității și egalității de gen. |
| 4.5. Impactul asupra mediului |
| Nu este identificat. |
| 4.6. Alte impacturi și informații relevante |
| Nu au fost identificate. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Dispozițiile proiectului și acțiunile de implementare a acestuia nu derivă din angajamentele Republicii Moldova de transpunere a legislației UE, precum și nu conțin/implică măsuri normative necesare pentru transpunerea actelor juridice ale UE în legislația națională. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Dispozițiile proiectului și acțiunile de implementare a acestuia nu urmăresc crearea cadrului juridic intern pentru implementarea legislației UE. |
| **6. Avizarea și consultarea publică a proiectului actului normativ** |
| Întru respectarea prevederilor Legii nr. 100/2017 cu privire la actele normative și ale Legii nr. 239/2008 privind transparența în procesul decizional, anunțul privind inițierea elaborării proiectului a fost plasat pe pagina web oficială a Ministerului Apărării (www.army.md), secțiunea – Transparența decizională și pe platforma particip.gov.md ([https://particip.gov.md/ro/document/stages/\*/14726](https://particip.gov.md/ro/document/stages/*/14726)).  Proiectul se propune a fi consultat și avizat cu părțile interesate în conformitate cu prevederile Legii nr.100/2017 privind actele normative. Propunerile și recomandările expuse în avizele recepționate vor fi reflectate în sinteza la proiect. |
| **7. Concluziile expertizelor** |
| Conform prevederilor art.36 și 37 din Legea nr.100/2017 cu privire la actele normative, proiectul de lege urmează a fi prezentat Ministerului Justiției și Centrului Național Anticorupție pentru efectuarea expertizei anticorupție și expertizei juridice. |
| **8. Modul de încorporare a actului în cadrul normativ existent** |
| Proiectul de hotărâre a Guvernului este elaborat pe baza actelor normative de nivel superior, și anume pe dispozițiile art.9 alin.(1) din Legea nr.161/2017 privind regimul mormintelor și operelor comemorative de război.  Adoptarea proiectului nu va implica aprobarea, modificarea sau abrogarea altor acte normative. |
| **9. Măsurile necesare pentru implementarea prevederilor proiectului actului normativ** |
| Implementarea dispozițiilor proiectului implică abordarea următoarelor măsuri de către autoritățile publice locale și AO „Monumentum”:  1) avizarea proiectelor operelor comemorative de război cu Ministerul Culturii;  2) executarea și edificare operelor comemorative de război, precum și amenajarea terenurilor aferente;  3) identificarea surselor financiare din donații, sponsorizări şi alte surse legale în vederea înființării operelor comemorative de război. |

**Ministru Anatolie NOSATÎI**